जालंधर। रविवार रात 1:30 बजे। पंडित हरिप्रसाद चौरसिया मंच पर आकर बैठे। बाेले - जब मैं छोटा था, यहां आया करता था। खैर अब भी मैं छोटा ही हूं। उन्होंने राग झिंझोटी से शुरुआत की। जैसे ही पंडित जी ने तान छेड़ी वह समाधि में लीन होने लगे और श्रोता भी आनंद में झूमने लगे। उनकी शिष्या ने भी उनका बखूबी साथ दिया। अलाप के बाद जोड़ अलाप में पंडित भवानी शंकर ने उनका साथ शुरू किया जो आनंद की एक अलग ही दुनिया में ले गए। पंडित जी ने खूब विस्तार से जोड़ अलाप किया। पंडित जी अलाप समाप्त कर बोले - अगर आप बोर हो रहे हैं तो बता दें, राग बदल दूंगा। लेकिन श्रोताओं ने हंसते हुए उन्हें जारी रखने को कहा।
पंडित जी ने राग न बदलते हुए नौ मात्रा में मध्य लय बंदिश शुरू की। पंडित विजय घाटे ने उनका तबले पर साथ देना शुरू किया। मध्य लय गत प्रस्तुत करने के बाद उन्होंने लोगों से पूछा कि वे कौन-सा राग सुनना पसंद करेंगे? श्रोताओं ने चारुकेशी और हंस ध्वनि की पेशकश की। लेकिन पंडित जी ने राग किरवानी सुनाने का मन बनाया। पंडित जी ने मजाक में कहा कि - मेरे साथ पहलवान बैठे हैं, इसलिए ताल के साथ भी बजा लेता हूं। पंडित जी ने पंडित भवानी शंकर की ओर इशारा करते हुए कहा कि - ये हमसे बुजुर्ग कलाकार हैं। पंडित भवानी शंकर मुस्कराते हुए बोले - नहीं नहीं पंडित जी मैं तो छोटा हूं। इसके साथ ही पंडित जी ने राग किरवानी में छोटा सा ताल अलाप कर पंजाबी तीन ताल में बंदिश शुरू कर दी।
पंडित जी बोले- आपका मन बहलाने के लिए राग किरवानी बजाया था। आप वो दक्षिणी राग सुनेंगे? श्रोताओं ने एक साथ कहा - हां जी। पंडित जी ने राग हंस ध्वनि में मशहूर बंदिश शुरू की - जा तोसे न ही बोलूं कन्हैया। बाद में द्रुत गत में पेश किया। अंत में पंडित जी ने श्रोताओं की फरमाइश पर मिश्र पहाड़ी में धुन बजाई। राग शिवरंजनी पेश किया। पंडित भवानी शंकर ने घुंघरू समेत अलग-अलग साईट रिद्धम के साज भी बजाए। नकटे ताल में धुन बहुत बढ़िया थी। इसके साथ पंडित जी की परफारमेंस समाप्त हुई।
hin_Deva hin_Deva hin_Deva